
TEITL:RHAN B: Sut mae ysgol yn datblygu un agwedd ar ei Chynllun Datblygu Ysgol: adroddiad sy’n adfyfyrio’n feirniadol ar y camau gweithredu, yr effaith a’r sylfaen dystiolaeth


Pwrpas y dasg hon yw i  ddarparu adroddiad beirniadol ar un agwedd o Gynllun Datblygu Ysgol . Yn amlwg rwyf wedi llunio adroddiad ar ysgol lle rwyf wedi mynychu yn ystod fy nghwrs gradd. Mae fy nhasg yn nodi y dylwn geisio adrodd ar y camau gweithredu, yr effaith a'r sylfaen dystiolaeth a ddisgrifir yn y Cynllun Datblygu Ysgol. Yr agwedd o’r Cynllun Datblygu Ysgol  yr wyf wedi dewis adrodd arni yw’r maes blaenoriaeth canlynol: Sicrhau cyfleoedd pwrpasol ar gyfer dysgu proffesiynol er mwyn cwrdd â disgwyliadau cyfrifoldebau newydd staff yn sgil cyflwyno’r Cwricwlwm i Gymru

Mae’r ysgol yr wyf wedi dewis ei hastudio yn ysgol gymunedol cyfrwng Cymraeg sy’n gwasanaethu nifer o bentrefi yn ne ddwyrain Sir Gaerfyrddin. Byddaf yn cyfeirio at yr Ysgol hon fel Ysgol ‘S’. Arolygwyd yr ysgol ddiwethaf gan Estyn yn 2017 ac felly rwyf wedi gofyn am wybodaeth sydd mor gyfoes â phosib. Mae'r ysgol wedi darparu'r wybodaeth ganlynol ar ei Chynllun Datblygu Ysgol. Mae 14% o’r 245 o ddisgyblion yn yr ysgol sydd wedi’u nodi fel rhai â’r hawl i gael Prydau Ysgol Am Ddim (a fesurir dros gyfnod o dair blynedd). Mae 33% o’r disgyblion sydd wedi’u dynodi ag Anghenion Dysgu Ychwanegol ac ychydig iawn o ddisgyblion sydd â datganiad o Anghenion Addysgol Arbennig. Mae wyth o athrawon llawn amser a dwy ran amser yn yr ysgol ar hyn o bryd. Yn ystod yr arolygiad diwethaf yn 2017 disgrifiwyd trefniadau hunan arfarnu’r ysgol fel rhai ‘effeithiol iawn’ (Estyn,2017)

Adolygiad llenyddiaeth 

Mae Llywodraeth Cymru (2014) yn disgrifio Cynllun Datblygu Ysgol fel ei “gynllun strategol ar gyfer gwelliant”. Yn ogystal, mae’n nodi y bydd y cynllun yn “gosod y camau y bydd ysgol yn eu cymryd i wella deilliannau dysgwyr”(Llywodraeth Cymru,2014). Yn ôl Bell (1998:) prif bwrpas cynllun datblygiad yw galluogi’r ysgol i weithredu newid yn llwyddiannus er mwyn gwella ansawdd yr addysgu a’r dysgu.  Fodd bynnag, gall nodi meysydd ar gyfer ‘datblygu’ neu ‘wella’ o fewn lleoliad ysgol fod yn eithaf anodd, yn enwedig wrth geisio blaenoriaethu nifer o wahanol feysydd ar yr un pryd (Louis a Kruse,1995). Fe all nodi rhai meysydd fel blaenoriaethau hyd yn oed gael effaith negyddol ar feysydd eraill o fywyd Ysgol fel y nodwyd gan West et al (2006)

“Headteachers were keen to argue that improving exam results is not the
same as improving the quality of schooling. ... there was considerable
reference to the strategic, and sometimes moral dilemmas they faced ...
they talked of tensions they had experienced between the need to raise
standards ... and their concern as educators to focus on the needs of all
children.” (West et al., 2006).

Ar sail y cyfyng-gyngor uchod mae llywodraethau wedi ceisio cynhyrchu canllawiau manwl i ysgolion o ran sut, ac yn wir, beth y dylid eu blaenoriaethu ar gyfer sicrhau gwelliant.

Yn 2022, cyflwynodd Llywodraeth Cymru ganllawiau gwella ysgolion a oedd yn disodli  ei chanllawiau ar Reoliadau Addysg (Cynlluniau Datblygu Ysgol) (Llywodraeth Cymru,2014). Er nad yw’r canllawiau diweddaraf yn statudol eto, mae Llywodraeth Cymru yn datgan ei bod yn bwriadu cynhyrchu canllawiau gorfodol erbyn Medi 2024. Mae’r cam hwn yn pwysleisio’r pwysigrwydd a roddir gan Lywodraeth Cymru ar gynllunio gwella ysgolion yn effeithiol gyda’r nod yn y pen draw bod pob ysgol yn codi safonau a sicrhau y gall pob person ifanc gyflawni ei botensial' (2014). Rhoddir y canllawiau yng nghyd-destun fframwaith sy'n ymgorffori prosesau gwerthuso, gwella ac atebolrwydd. Mae Thompson (2010) hefyd yn cyfeirio at yr angen am fframwaith sy'n darparu strwythur ar gyfer y broses werthuso a gwella.

Fel y mae   fframwaith Llywodraeth Cymru yn ei awgrymu, mae’n allweddol bod y brosesau gwella ysgolion yn hunanwerthuso yn barhaus, yn gylchol ac effeithiol. Gellir disgrifio hunanwerthuso fel proses: ‘by which members of staff in a school reflect on their practice and identify areas to stimulate improvement in areas of pupil and professional learning’ (Chapman a Sammons, 2013).
 
Dylai canlyniadau’r broses hunan arfarnu alluogi arweinwyr ysgol i nodi meysydd i’w gwella a chynllunio’n unol â hynny. Fodd bynnag, mae llawer o dystiolaeth lenyddol i gefnogi’r syniad nad yw hunanarfarnu a chynllunio gwelliant ysgolion, yn aml iawn, yn cael eu cyflawni mewn gwirionedd i ymdrin â materion mewnol ysgol, Hargreaves (1999). Yn ôl McAleavy a Riggall (2016), mae adegau, yn benodol yn dilyn arolwg allanol, lle gall prosesau hunan arfarnu a gwella cyfyngu ar waith Penaethiaid a Thimau Arwain yn ymgolli yn ansawdd addysgu gwersi cyffredinol yn hytrach nag archwilio meysydd eraill fel ansawdd yr addysgu neu effaith arweinyddiaeth ysgol.

Yn ogystal, yn ôl Goldstein.R (2022), gall gwahanol ddulliau o hunanwerthuso o safbwynt lleol a chenedlaethol gyflwyno canlyniadau gwahanol o edrych arnynt drwy lens arolygu allanol. Yn ogystal, gellir arwain ysgolion i ymgorffori gofynion a osodir yn allanol (Xaba 2006) megis blaenoriaethau cenedlaethol neu ranbarthol yn eu hystyriaethau cynllunio gwelliant, sydd ddim o reidrwydd yn gwbl berthnasol i’w hamgylchiadau lleol eu hunain. Mae’r agwedd o gynllun datblygu Ysgol ‘S yr wyf wedi dewis canolbwyntio arni yn ymwneud ag ymdrechion yr ysgol i sicrhau cyfleoedd pwrpasol ar gyfer dysgu proffesiynol er mwyn cwrdd â disgwyliadau a’r cyfrifoldebau newydd sydd ar staff yn sgil cyflwyno’r Cwricwlwm i Gymru.

Nid yw’r syniad o ddysgu proffesiynol i staff ysgol yn un newydd ac yn wir defnyddiwyd y term Cymuned Ddysgu Broffesiynol mewn lleoliadau addysgol am flynyddoedd cyn cyflwyno'r Cwricwlwm i Gymru. Mae sylfaen cymuned ddysgu broffesiynol o fewn ysgol yn canolbwyntio ar y syniad o athrawon yn cydweithio i ddefnyddio a rhannu gwybodaeth a phrofiadau  i wella a mireinio maes gwaith penodol (Darling Hammond, 1996). Mae llawer o astudiaethau sy’n dyfynnu dysgu proffesiynol mewn ysgolion fel dull  pwerus iawn ar gyfer datblygiad staff a gwella ysgolion (Harris a Chrispeeds, 2008; Hopkin, 2007; Stoll a Seashore Lewis, 2007).

Yn 2018, cyflwynodd Llywodraeth Cymru ei Dull Cenedlaethol o Ddysgu Proffesiynol a oedd yn darparu fframwaith a dull systematig ar gyfer ysgolion o ran sicrhau bod staff yn cael cyfleoedd at ddysgu proffesiynol, ac yn benodol wrth baratoi ar gyfer y Cwricwlwm i Gymru(Llywodraeth Cymru,2020) .

Yn 2020, cyhoeddodd Estyn, adroddiad yn manylu ar astudiaethau achos o ysgolion ledled Cymru o ran sut yr oedd ysgolion wedi symud ymlaen â’u paratoadau ar gyfer gweithredu’r cwricwlwm yn llawn. Mae’r adroddiad yn yn son yn benodol ac yn cydnabod pwysigrwydd  dysgu proffesiynol i staff er mwyn sicrhau datblygiad y Cwricwlwm i Gymru. Maent hefyd yn darparu nifer o enghreifftiau o ble y gwelwyd bod dysgu proffesiynol yn cael effaith ar ddatblygiad y cwricwlwm. O ystyried y diffyg llenyddiaeth sydd ar gael sy’n canolbwyntio ar y cysylltiad penodol rhwng dysgu proffesiynol a’r Cwricwlwm i Gymru, byddaf yn cymharu datblygiad Ysgol ‘S’ o’r agwedd hon ag adroddiad Estyn yn ddiweddarach yn yr adran nesaf(Estyn,2020).

Datblygu Gweithredu a Gwerthuso

Mae nifer o ‘fodelau’ neu ‘fframweithiau’ gwahanol ar gael ar gyfer cynllunio gwelliant mewn ysgolion. Yn yr Alban ac Iwerddon, er enghraifft, mae ysgolion yn gyffredinol yn dilyn proses chwe cham wrth ganolbwyntio ar ran hunanarfarnu’r broses tra bod Xaba (2006) yn disgrifio proses pum cam. Fel y nodwyd yn gynt, yn 2022, rhyddhaodd Llywodraeth Cymru ei chanllawiau gwella ysgolion a oedd yn cynnwys y fframwaith ar gyfer gwerthuso, gwella ac atebolrwydd. Ar gyfer y gwaith hwn byddaf yn edrych ar gynllunio datblygiad Ysgol ‘S’ drwy lens fframwaith Llywodraeth Cymru.

Cam cyntaf yw'r  broses hunanwerthuso. Er mwyn cynorthwyo ysgolion gyda'r cam hwn, mae Llywodraeth Cymru wedi cynhyrchu'r Adnodd Cenedlaethol sef  ‘offeryn’ ar-lein sy’n rhoi ysgogiadau ac arweiniad i ysgolion i’w cynorthwyo gyda’r broses. (Yr Adnodd Cenedlaethol,d.d) Mae Llywodraeth Cymru yn datgan yn glir y dylai’r broses hunanarfarnu ysgolion archwilio tri maes penodol, sef: Gweledigaeth ac arweinyddiaeth ;Cwricwlwm, addysgu a dysgu a Lles, tegwch a chynhwysiant  (Llywodraeth Cymru,2022).

Mae ail gam y fframwaith yn canolbwyntio ar nodi blaenoriaethau gwella a chynhyrchu’r cynllun datblygu ysgol ei hun. Mae’n amlwg y bydd y blaenoriaethau gwella yn dilyn y broses hunanarfarnu i raddau helaeth, ond ers mis Medi 2022 mae Llywodraeth Cymru wedi penderfynu y dylai pob ysgol gynnwys dwy flaenoriaeth genedlaethol fel rhan o’u cynllunio gwelliant eu hunain. Y ddwy flaenoriaeth genedlaethol hyn yw: Gwella cynnydd disgyblion  a Lleihau effaith tlodi ar gynnydd disgyblion (Llywodraeth Cymru,2022).

Mae trydydd cam y fframwaith yn ymgorffori elfennau cymorth, cydweithio a gwella. Bydd y cymorth ar ffurf mewnbwn cenedlaethol, awdurdod lleol a rhanbarthol tra bydd cydweithio a gwelliant yn edrych, er enghraifft, ar gydweithio ysgol i ysgol ac astudiaethau ac adroddiadau arfer orau Estyn (Estyn,2018). Dylai pob un o’r adrannau hyn, yn ôl Llywodraeth Cymru, gael eu cefnogi gan wybodaeth a thystiolaeth (2020).
Nid yw rhan gyntaf cynllun datblygu Ysgol ‘S’ yn cyfeirio at argymhellion ei Harolwg Estyn blaenorol. Efallai bod hyn oherwydd y ffaith bod yr arolwg  diwethaf wedi’i gynnal yn 2017, serch hynny,  byddwn wedi disgwyl i’r cynllun datblygu fod wedi cyfeirio at yr argymhellion hyn. Mae’r cynllun datblygu yn rhestru blaenoriaethau’r ysgol ar gyfer y flwyddyn academaidd nesaf ond nid yw’n sôn am unrhyw flynyddoedd dilynol. Dywed Llywodraeth Cymru y dylai ysgolion gynhyrchu cynlluniau gwella tair blynedd gyda thargedau penodol ar gyfer y flwyddyn gyntaf a thargedau lefel uwch ar gyfer y ddwy flynedd ganlynol (2022).

Mae’r cynllun ar gyfer Ysgol ‘S’ yn cynnwys adrannau ‘adolygu’ ar gyfer pob blaenoriaeth lle mae’n gofyn y cwestiwn ‘ble ydym ni nawr?’. Yna mae’n rhoi crynodeb byr o’r adolygiad ond nid yw’n cyfeirio at unrhyw dystiolaeth i gefnogi’r cynnwys. Yn ystod fy lleoliad dywedwyd wrthyf fod dogfen hunanwerthuso ar wahân y mae’r ysgol yn ei chynhyrchu’n flynyddol a ddefnyddir wedyn i lunio’r cynllun datblygu, ond ni chefais gopi o hwn felly nid wyf yn gallu gwneud sylwadau. Mae'n anodd felly i mi fynegi barn ar y broses o gasglu tystiolaeth,  fodd bynnag, mae'n ymddangos o ddarllen y cynllun datblygu ar gyfer rhai o'r blaenoriaethau bod peth cyfeiriad at ymgynghori â rhieni a dysgwyr trwy holiadur. 
Mae gan y cynllun datblygu adrannau pellach ar gyfer pob blaenoriaeth. Yr adrannau hyn yw: 

1) Meini prawf ar gyfer llwyddiant 
2) Ffynonellau tystiolaeth allweddol 
3) Staff arweiniol 
4) Llywodraethwr Cyswllt  
5) Cynllun gweithredu ar gyfer pob blaenoriaeth 
6) Llinell Amser
7) Amcangyfrif o'r gost 
8) Cerrig filltir cynnydd ac amseriadau

Mae’r adran adolygu ar gyfer ‘ble ydym ni nawr?’ yn nodi bod Ysgol ‘S’ wedi gweithio mewn partneriaeth â dwy ysgol arall i ddatblygu adnoddau ar gyfer y cwricwlwm, ond mae’n nodi bod aelodau o staff Ysgol ‘S’ angen gwell dealltwriaeth o'r cwricwlwm. Mae’r adran Cynllun Gweithredu yn egluro bod yr ysgol yn bwriadu penodi cydlynydd Cwricwlwm i Gymru a fydd yn arwain ar bob agwedd o’r gwaith hwn. Nid oes sôn am gydweithio pellach posib gyda'r ddwy ysgol arall i rannu syniadau na pha hyfforddiant fydd ar gael ar gyfer y cydlynydd newydd. Nid oes sôn ychwaith am geisio cymorth ac hyfforddiant gan yr awdurdod lleol (Estyn,2023).

Nid oes sôn ychwaith am staff yn cynnal eu hymchwil eu hunain ar y Cwricwlwm i Gymru fel rhan o gymuned ddysgu broffesiynol o fewn  na thu allan i’r ysgol, ac eto pan oeddwn ar leoliad yn yr ysgol, roeddwn yn ymwybodol o ddiwrnodau HMS lle’r oedd staff yn cael cyfle i wneud gwaith ymchwil. Mae’n bosibl bod yr ysgol yn teimlo bod angen mwy o arbenigedd ar ddiwrnodau HMS er mwyn gallu gwneud cynnydd pellach. Mae sôn am gydweithio ymhlith staff i rannu syniadau ac arfer da yn ystod sesiynau HMS, er nad yw’n ymddangos bod sôn am ffyrdd ar gyfer nodi enghreifftiau o arfer da, er enghraifft yn ystod arsylwadau gwersi neu raglenni teithiau dysgu(Estyn,2023).

O ran amserlenni a chostau, gosodir  dyddiad ar gyfer pob tymor lle mae’r Pennaeth a’r Dirprwy yn cyfarfod â’r holl staff i drafod cynnydd, er mai ychydig iawn o gostau a nodir ar wahân i daliad CAD (Cyfrifoldebau Addysgu a Dysgu)  ar gyfer rôl y cydlynydd. Nid yw’n ymddangos bod unrhyw ofynion gwerthuso ar gyfer unrhyw un o’r cerrig milltir cynnydd a nodwyd ar gyfer Ysgol ‘S’. Mae'n ymddangos bod cynlluniau datblygu sydd ar gael o wefannau rhai ysgolion yn dangos sgôr goleuadau traffig ar gyfer pob tymor  sy'n dangos sut mae'r ysgol yn gwerthuso ei chynnydd. Mae’r ffaith bod mewnbwn gan staff i’r broses hon  yn gadarnhaol, fodd bynnag nid oes sôn uniongyrchol am fewnbwn y Corff Llywodraethol na’r defnydd o unrhyw gyngor gan yr awdurdod lleol (Guskey,1986). Prin yw'r sôn am gysylltu â rhieni i'w hysbysu o ddatblygiadau neu i gasglu eu barn. Fel y nodwyd yn gynt prin iawn yw’r cyfeiriadau at ddefnyddio Llais y Dysgwr  mewn unrhyw fodd i lunio cynnwys y cynllun datblygu ar gyfer Ysgol ‘S’. Yn ol Brighthouse a Woods (1999) mae cael ‘critical friend’ yn ddull effeithiol er mwyn datblygu ar y broses gwella ysgolion.
 
Mae'r defnydd o ddata fel arf ar gyfer gwerthuso yn ymddangos yn drylwyr ac effeithiol mewn rhannau o'r cynllun datblygu. Gall penderfyniadau a wneir sy'n seiliedig ar ddata wneud cyfraniad cadarnhaol at lwyddiannau a chynnydd y dysgwyr (Lai et al, 2014). Fodd bynnag, yn ôl Schildkamp (2019), gall defnyddio data at ddibenion gwella ysgolion fod yn broses gymhleth ac mae angen cryn dipyn o wybodaeth a dealltwriaeth er mwyn sicrhau bod hyn yn cael ei wneud yn gywir. Prin hefyd yw'r defnydd o ddata sy'n gysylltiedig â'm dewis agwedd ar y cynllun datblygu. Sonnir am y nifer fechan o staff addysgu sydd wedi bod yn ymwneud â chyrsiau hyfforddi allanol sy'n gysylltiedig â'r cwricwlwm, fodd bynnag nid oes data ar y cynnydd yn eu dealltwriaeth yn dilyn y cyrsiau hyfforddi. Gellir fod wedi nodi hyn mewn holiadur (Yr Adnodd Cenedlaethol,d.d.).


Casgliad
 
Mae'r aseiniad hwn wedi bod yn ddiddorol iawn o ran deall y camau y mae angen i ysgolion eu cymryd er mwyn cwblhau'r cylch gwerthuso/gwella. Yn benodol, nid oeddwn yn ymwybodol iawn o’r strwythurau a’r canllawiau y mae Llywodraeth Cymru wedi’u rhoi ar waith i gynorthwyo ysgolion gyda’r broses. Credaf fod fy ymchwil wedi bod yn drylwyr nid yn unig o ran y llenyddiaeth sydd ar gael ond hefyd o ran darganfod yr hyn y mae ysgolion eraill yn ei gynhyrchu fel cynllun datblygu. 

Credaf fod fy ngwerthusiad o gynllun datblygu Ysgol ‘S’ wedi dangos ei fod yn sylfaenol gadarn a’i fod yn cadw at ganllawiau Llywodraeth Cymru. Fodd bynnag, mae meysydd lle credaf y gellid eu gwella. Yn benodol, credaf fod y cynllun yn gofyn am fwy o fanylion ym mhob maes a hefyd nad oes ynddo wybodaeth benodol ynghylch sut y byddai blaenoriaeth yn cael ei bodloni .(Yr Adnodd Cenedlaethol,d.d.) Teimlaf hefyd y byddai’r cynllun yn elwa o fewnbwn rhanddeiliaid ar bob lefel ynghyd â gwerthusiadau cynnydd rheolaidd. Credaf fod y gwaith hwn wedi atgygnerthu pwysigrwydd cynllunio a sut mae hyn yn effeithio ar ddatblygiad yr ysgol gyfan (Thompson,2010). Mae hefyd wedi atgyfnerthu fy nghred ym mhwysigrwydd mewnbwn rhanddeiliaid ar bob lefel, yn enwedig ar fy lefel bersonol, lle rwy’n ceisio cyngor a sylwadau’n barhaus ynghylch ffyrdd o wella fy mherfformiad fel athro.

